Source: http://eur-lex.europa.eu/LexUriServ/LexUriServ.do?uri=CELEX:32012R0670:RO:NOT
Timestamp: 2013-12-13 16:42:27+00:00
Document Index: 19100976

Matched Legal Cases: ['articolul 3', 'articolul 8', 'articolul 31', 'articolul 31', 'articolul 26', 'Articolul 31', 'articolul 31', 'articolul 46', 'articolul 46', 'articolul 31', 'articolul 2', 'articolul 4', 'articolul 6', 'Articolul 6', 'articolul 15', 'articolul 16', 'articolul 6', 'articolul 17', 'articolul 16', 'articolul 6', 'articolul 6', 'articolul 6', 'articolul 15', 'articolul 15', 'articolul 6', 'articolul 1', 'articolul 2']

EUR-Lex - 32012R0670 - RO
Regulamentul (UE) nr. 670/2012 al Parlamentului European și al Consiliului din 11 iulie 2012 de modificare a Deciziei nr. 1639/2006/CE de instituire a unui program-cadru pentru inovație și competitivitate (2007-2013) și a Regulamentului (CE) nr. 680/2007 de stabilire a normelor generale pentru acordarea asistenței financiare comunitare în domeniul rețelelor transeuropene de transport și energetice
JO L 204, 31.7.2012, p. 1-10 (BG, ES, CS, DA, DE, ET, EL, EN, FR, GA, IT, LV, LT, HU, MT, NL, PL, PT, RO, SK, SL, FI, SV)
Ediţie specială în limba croată capitol 01 volum 009 p. 153 - 162
a documentului: 11/07/2012
a intrării în vigoare: 01/08/2012; intrare în vigoare data publicării +1 a se vedea articolul 3
împrumut al Băncii Europene pentru Investiții
Cercetare şi dezvoltare tehnologică, Dispoziţii financiare, Reţele transeuropene
poziţie Parlamentul European; prezentat la 05/07/2012
propunere Comisie; COM 2011/0659 Final
aviz Comitetul economic şi social; JO C 2012/143 P 134
procedură legislativă ordinară decizie Consiliu; prezentat la 12/07/2012
32006D1639 modificare adăugare anexă III BI de la 01/08/2012
32006D1639 modificare înlocuire articol 26 .2 punct B) de la 01/08/2012
32006D1639 modificare înlocuire articol 31 .2 de la 01/08/2012
32006D1639 modificare adăugare articol 31 .2BI de la 01/08/2012
32006D1639 modificare adăugare articol 31 .2QQ de la 01/08/2012
32006D1639 modificare adăugare articol 31 .2QT de la 01/08/2012
32006D1639 modificare adăugare articol 31 .2SX de la 01/08/2012
32006D1639 modificare adăugare articol 31 .2TR de la 01/08/2012
32006D1639 modificare adăugare articol 8.5 BI de la 01/08/2012
32007R0680 modificare adăugare anexă I BI de la 01/08/2012
32007R0680 modificare adăugare articol 16.2 BI de la 01/08/2012
32007R0680 modificare modificare articol 17.1 de la 01/08/2012
32007R0680 modificare adăugare articol 2 PT 14 de la 01/08/2012
32007R0680 modificare adăugare articol 2 PT 15 de la 01/08/2012
32007R0680 modificare modificare articol 4.1 de la 01/08/2012
32007R0680 modificare modificare articol 6.1 punct D) de la 01/08/2012
32007R0680 modificare adăugare articol 6.1 punct G) de la 01/08/2012
52011PC0659 adoptare Acte menționate:
Regulamentul (UE) nr. 670/2012 al Parlamentului European și al Consiliului
de modificare a Deciziei nr. 1639/2006/CE de instituire a unui program-cadru pentru inovație și competitivitate (2007-2013) și a Regulamentului (CE) nr. 680/2007 de stabilire a normelor generale pentru acordarea asistenței financiare comunitare în domeniul rețelelor transeuropene de transport și energetice
(1) Decizia nr. 1639/2006/CE a Parlamentului European și a Consiliului [3] stabilește programul cadru pentru competitivitate și inovație (PCI) cu diferite tipuri de măsuri de aplicare implementate prin programe specifice, dintre care "Programul de sprijinire a politicii în materie de tehnologia informației și comunicării (TIC)" oferă sprijin pentru întărirea pieței interne pentru produsele și serviciile TIC și produsele și serviciile create pe baza TIC și are drept scop stimularea inovației prin adoptarea mai extinsă și investiții în TIC.
(2) Regulamentul (CE) nr. 680/2007 al Parlamentului European și al Consiliului [4] stabilește normele generale de acordare a asistenței financiare a Uniunii în domeniul rețelelor transeuropene de transport și energetice și creează, de asemenea, "instrumentul de garantare a împrumuturilor pentru proiectele TEN-Transport (TEN-T)", un instrument de partajare a riscurilor.
(3) În următorul deceniu, în conformitate cu previziunile Comisiei, va fi necesar un volum de investiții fără precedent în rețelele de transporturi, energetice, informatice și de comunicații din Europa, pentru a contribui la îndeplinirea obiectivelor strategice ale Strategiei Europa 2020, în special a obiectivelor referitoare la domeniul climei și la tranziția către o economie eficientă din punctul de vedere al utilizării resurselor, cu emisii scăzute de carbon, prin dezvoltarea unor infrastructuri inteligente, îmbunătățite și pe deplin interconectate și pentru a susține finalizarea pieței interne.
(4) Finanțarea prin împrumuturi de pe piața de capital pentru proiecte de infrastructură în Uniune nu este ușor disponibilă. Dificultățile legate de obținerea accesului la finanțare pe termen lung din partea sectorului privat sau public pentru proiectele de infrastructură nu ar trebui să conducă la o deteriorare a performanței infrastructurilor de transport, energetice și de telecomunicații și nici la o întârziere a penetrării rețelelor în bandă largă. Având în vedere fragmentarea piețelor de obligațiuni pe teritoriul Uniunii, combinată cu incertitudinile privind cererea și cu amploarea și complexitatea proiectelor de infrastructură, care necesită perioade îndelungate de pregătire, această problematică ar trebui să fie abordată la nivelul Uniunii.
(5) Instrumentele financiare reglementate de Regulamentul (CE, Euratom) nr. 1605/2002 din 25 iunie 2002 al Consiliului privind Regulamentul financiar aplicabil bugetului general al Comunităților Europene [5] pot, în anumite cazuri, ameliora eficiența cheltuielilor bugetare și pot genera efecte multiplicatoare mari din perspectiva atragerii de finanțări din sectorul privat. Acest aspect prezintă relevanță în special în contextul accesului dificil la credit, al presiunilor asupra finanțelor publice și având în vedere necesitatea de a sprijini redresarea economică a Europei.
(6) În Rezoluția din 8 iunie 2011 privind investiția în viitor: un nou cadru financiar multianual (CFM) pentru o Europă competitivă, sustenabilă și favorabilă incluziunii, Parlamentul European a salutat inițiativa Europa 2020 de emitere de obligațiuni de finanțare de proiecte, un mecanism de partajare a riscurilor cu BEI care oferă sprijin limitat din bugetul Uniunii și care are rolul de a mobiliza fondurile Uniunii și de a atrage interesul suplimentar al investitorilor din sectorul privat de a participa la proiectele prioritare care respectă obiectivele Strategiei Europa 2020. În concluziile sale din 12 iulie 2011 referitoare la Actul privind piața unică, Consiliul a reamintit că instrumentele financiare trebuie evaluate comparativ cu instrumentele existente în ceea ce privește efectele de pârghie, riscurile care s-ar adăuga la bilanțurile autorităților publice și posibila excludere a instituțiilor private. Comunicarea Comisiei privind etapa pilot pentru inițiativa Europa 2020 de emitere de obligațiuni de finanțare de proiecte și evaluarea de impact aferentă, care valorifică rezultatele consultării publice, ar trebui privite în acest context.
(7) Ar trebui să fie lansată o etapă pilot a inițiativei Europa 2020 de emitere de obligațiuni de finanțare de proiecte, având drept obiectiv să sprijine finanțarea proiectelor prioritare care au o valoarea adăugată clară la nivelul Uniunii și să faciliteze o implicare mai mare din partea sectorului privat în finanțarea pe termen lung a proiectelor viabile din punct de vedere economic care vizează infrastructurile din domeniul transporturilor, energiei și TIC. Instrumentul va sprijini proiectele cu nevoi similare de finanțare din diferite sectoare și, datorită sinergiilor dintre respectivele sectoare, va genera beneficii mai mari în ceea ce privește impactul asupra pieței, eficiența administrativă și utilizarea resurselor. Acesta ar trebui să reprezinte un instrument coerent la dispoziția factorilor interesați de domeniul infrastructurilor, precum finanțatorii, autoritățile publice, gestionarii de infrastructuri, societățile de construcții și operatorii și va funcționa în conformitate cu cererea de pe piață.
(8) În etapa pilot a inițiativei Europa 2020 de emitere de obligațiuni de finanțare de proiecte, finanțarea de la bugetul Uniunii urmează să fie utilizată împreună cu cea oferită de BEI sub forma unui instrument comun de partajare a riscurilor utilizat pentru obligațiunile de finanțare de proiecte, emise de societățile care se ocupă de proiect. Acest instrument are rolul de a atenua riscul de neplată a datoriei aferent unui proiect și riscul de credit al deținătorilor de obligațiuni în asemenea măsură încât participanții pe piața de capital, cum ar fi fondurile de pensii, societățile de asigurări și alte părți interesate, să fie dispuși să investească într-un volum mai mare de astfel de obligațiuni aferente unor proiecte de infrastructură decât ar fi posibil fără sprijinul acordat de Uniune.
(9) Comisia ar trebui să implice BEI în punerea în aplicare a etapei pilot, datorită expertizei îndelungate a BEI și datorită faptului că BEI este principalul finanțator al proiectelor de infrastructură și organismul financiar al UE desemnat prin tratat. Termenii, condițiile și procedurile principale privind instrumentul de partajare a riscurilor pentru obligațiunile de finanțare de proiecte ar trebui să fie prevăzute în prezentul regulament. Termenii și condițiile mai detaliate, inclusiv privind partajarea riscurilor, remunerația, monitorizarea și controlul, ar trebui să fie stabilite printr-un acord de cooperare între Comisie și BEI. Acest acord de cooperare ar trebui să fie aprobat de Comisie și de BEI în conformitate cu procedurile fiecăreia dintre ele.
(10) Etapa pilot a inițiativei Europa 2020 de emitere de obligațiuni de finanțare de proiecte ar trebui să fie lansată cât mai curând posibil și să fie pusă în aplicare fără întârziere în cadrul financiar actual cu scopul de a stabili cu claritate dacă și în ce măsură astfel de instrumente financiare de partajare a riscurilor oferă o valoare adăugată pentru finanțarea infrastructurilor și pentru dezvoltarea finanțării prin împrumut de pe piața de capital pentru proiectele de infrastructură.
(11) Etapa pilot ar trebui să fie finanțată în cadrul bugetelor 2012 și 2013 prin realocări bugetare de la programele curente din domeniile transporturilor, energiei și telecomunicațiilor. În acest scop, ar trebui să poată fi realocate pentru această inițiativă până la 200 milioane EUR de la bugetul TEN-T, până la 20 milioane EUR de la bugetul programului-cadru pentru competitivitate și inovație și până la 10 milioane EUR de la bugetul TEN-Energie (TEN-E). Fondurile bugetare disponibile limitează atât domeniul de aplicare al inițiativei, cât și numărul de proiecte care pot fi sprijinite.
(12) BEI ar trebui să solicite fonduri bugetare pe baza unei liste de proiecte, apreciate de BEI și de Comisie ca fiind corespunzătoare, coerente cu obiectivele pe termen lung ale Uniunii și posibil de realizat. Orice astfel de solicitări și angajamentele bugetare aferente ar trebui să fie efectuate până la 31 decembrie 2013. Datorită complexității proiectelor de infrastructură de anvergură, ar trebui să fie posibil ca aprobarea efectivă de către Consiliul de administrație al BEI să se obțină la o dată ulterioară, dar nu mai târziu de 31 decembrie 2014.
(13) Solicitarea de asistență, precum și selectarea și punerea în aplicare a tuturor proiectelor ar trebui să facă obiectul legislației Uniunii, în special în ceea ce privește ajutoarele de stat, și ar trebui să urmărească să evite crearea sau adăugarea de denaturări pe piață.
(14) În plus față de cerințele de raportare menționate la punctul 49 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară [6], Comisia, cu susținerea BEI, ar trebui să prezinte Parlamentului European și Consiliului, în etapa pilot, un raport la fiecare șase luni după semnarea acordului de cooperare și ar trebui să prezinte, de asemenea, Parlamentului European și Consiliului un raport intermediar în al doilea semestru al anului 2013. O evaluare independentă completă ar trebui să fie realizată în 2015.
(15) Pe baza evaluării independente complete menționate mai sus, Comisia ar trebui să evalueze relevanța inițiativei Europa 2020 de emitere de obligațiuni de finanțare de proiecte, precum și eficacitatea acesteia în ceea ce privește creșterea volumului de investiții în proiectele prioritare și sporirea eficienței cheltuielilor Uniunii.
(16) Etapa pilot a inițiativei Europa 2020 de emitere de obligațiuni de finanțare de proiecte ar trebui să fie lansată pentru a pregăti facilitatea "Conectarea Europei" propusă de către Comisie. Lansarea etapei pilot nu aduce atingere niciunei decizii privind cadrul financiar multianual al Uniunii (CFM) aplicabil după 2013 și privind posibila reutilizare a restituirilor de fonduri provenind de la instrumentele financiare în contextul negocierilor referitoare la propunerea de regulament al Parlamentului European și al Consiliului privind normele financiare aplicabile bugetului anual al Uniunii.
(17) În vederea punerii în aplicare a etapei pilot a inițiativei Europa 2020 de emitere de obligațiuni de finanțare de proiecte, Decizia nr. 1639/2006/CE și Regulamentul (CE) nr. 680/2007 ar trebui să fie modificate în consecință.
(18) Pentru ca măsurile prevăzute de prezentul regulament să fie eficace, având în vedere totodată durata limitată a etapei pilot, prezentul regulament ar trebui să intre în vigoare în ziua următoare datei publicării,
Modificări la Decizia nr. 1639/2006/CE
Decizia nr. 1639/2006/CE se modifică după cum urmează:
1. La articolul 8 se adaugă următorul alineat:
"(5a) Fără a aduce atingere alineatelor (1)-(5), pentru proiectele puse în aplicare pe baza instrumentului de partajare a riscurilor pentru obligațiunile pentru finanțarea proiectelor menționate la articolul 31 alineatul (2), Comisia și Banca Europeană de Investiții (BEI) prezintă Parlamentului European și Consiliului un raport intermediar în al doilea semestru al anului 2013. O evaluare independentă completă este realizată în 2015.
Pe baza respectivei evaluări, Comisia evaluează relevanța inițiativei Europa 2020 de emitere de obligațiuni de finanțare de proiecte, precum și eficacitatea acesteia în ceea ce privește creșterea volumului de investiții în proiectele prioritare și sporirea eficienței cheltuielilor Uniunii. În considerarea respectivei evaluări, luând în calcul toate opțiunile existente, Comisia are în vedere posibilitatea de a propune modificări adecvate ale reglementărilor, inclusiv cu caracter legislativ, în special în cazul în care nivelul prevăzut al absorbției pe piață este nesatisfăcător sau în cazul în care sunt disponibile suficiente surse alternative de finanțare a datoriilor pe termen lung.
Raportul intermediar menționat la primul paragraf include o listă a proiectelor care au beneficiat de instrumentul de partajare a riscurilor pentru obligațiunile de finanțare de proiecte menționat la articolul 31 alineatele (2a)-(2e), fiind furnizate informații referitoare la scadența obligațiunilor emise și la tipurile de investitori actuali și de investitori potențiali viitori."
2. La articolul 26 alineatul (2), litera (b) se înlocuiește cu următorul text:
"(b) stimula inovația prin adoptarea pe scară mai largă a TIC și prin investiții în TIC și rețele în bandă largă;".
3. Articolul 31 se modifică după cum urmează:
"(2) Proiectele menționate la alineatul (1) litera (a) au rolul de a promova inovația, transferul de tehnologie și diseminarea noilor tehnologii care sunt suficient pregătite pentru a fi lansate pe piață.
Uniunea Europeană poate acorda o subvenție pentru a contribui la bugetul proiectelor respective.
Uniunea poate, alternativ, acorda o contribuție financiară BEI în timpul etapei pilot în anii 2012 și 2013 pentru provizioane și alocare de capital pentru instrumente de împrumut sau garanții ce urmează a fi acordate de BEI din resurse proprii pe baza instrumentului de partajare a riscurilor pentru obligațiunile de finanțare de proiecte.";
"(2a) Instrumentul de partajare a riscurilor pentru obligațiunile de finanțare de proiecte menționat la alineatul (2) al treilea paragraf constituie un instrument comun al Comisiei și al BEI care oferă valoare adăugată ca intervenție a Uniunii, abordează situațiile de investiții suboptime în care proiectele nu beneficiază de finanțare adecvată din partea actorilor de pe piață și furnizează adiționalitate. Instrumentul evită denaturarea concurenței, urmărește asigurarea unui efect de multiplicare și armonizează interesele prin intermediul unei ameliorări a condițiilor de credit. Instrumentul de partajare a riscurilor pentru obligațiunile de finanțare de proiecte:
(a) se prezintă sub forma unui instrument de împrumut furnizat de BEI sau a unei garanții din partea BEI cu sprijinul unei contribuții de la bugetul Uniunii în favoarea finanțării acordate proiectelor din domeniile TIC și al rețelelor în bandă largă, completând sau atrăgând finanțarea din partea statelor membre sau a sectorului privat;
(b) atenuează riscul de neplată a datoriei aferent unui proiect și riscul de credit al deținătorilor de obligațiuni;
(c) se utilizează numai pentru proiectele a căror viabilitate financiară se bazează pe veniturile generate de proiect.
(2b) Expunerea Uniunii la instrumentul de partajare a riscurilor pentru obligațiunile de finanțare de proiecte, inclusiv taxele de administrare și alte costuri eligibile, nu depășește în niciun caz valoarea contribuției Uniunii la instrumentul de partajare a riscurilor pentru obligațiunile de finanțare de proiecte și nu depășește scadența portofoliului subiacent de facilități de ameliorare a condițiilor de credit. Nu există o datorie ulterioară la bugetul general al Uniunii. Riscul rezidual inerent legat de operațiunile cu obligațiuni de finanțare de proiecte este întotdeauna suportat de BEI.
(2c) Termenii, condițiile și procedurile principale ale instrumentului de partajare a riscurilor pentru obligațiunile de finanțare de proiecte sunt prevăzute în anexa IIIa. Termenii și condițiile detaliate privind punerea în aplicare a instrumentului, inclusiv privind partajarea riscurilor, remunerația, monitorizarea și controlul acestuia, sunt stabilite printr-un acord de cooperare între Comisie și BEI. Acest acord de cooperare este aprobat de Comisie și de BEI în conformitate cu procedurile fiecăreia dintre ele.
(2d) În conformitate cu regula stabilită la litera (b) din anexa I, în 2013 poate fi utilizată o sumă de până la 20 milioane EUR din bugetul alocat în vederea aplicării politicii TIC și a rețelelor în bandă largă. Având în vedere durata limitată a etapei pilot, instrumentul de partajare a riscurilor pentru obligațiunile de finanțare de proiecte poate reutiliza orice venituri generate înainte de 31 decembrie 2013 pentru noi instrumente de împrumut sau garanții în cadrul aceluiași instrument de partajare a riscurilor și pentru proiecte care îndeplinesc aceleași criterii de eligibilitate, cu scopul de a crește la maximum volumul investițiilor sprijinite. În cazul în care instrumentul de partajare a riscurilor pentru obligațiunile de finanțare de proiecte nu este menținut pentru următorul cadru financiar multianual, toate fondurile rămase sunt înscrise în capitolul venituri din cadrul bugetului general al Uniunii.
(2e) În plus față de cerințele de raportare menționate la punctul 49 din Acordul interinstituțional din 17 mai 2006 privind disciplina bugetară și buna gestiune financiară și fără a aduce atingere altor cerințe de reglementare privind raportarea, în etapa pilot, Comisia prezintă Parlamentului European și Consiliului, la fiecare șase luni, un raport cu privire la performanța instrumentului de partajare a riscurilor pentru obligațiunile de finanțare de proiecte, inclusiv privind condițiile financiare și plasarea oricăror obligațiuni de finanțare de proiecte emise."
4. Se adaugă următoarea anexă:
"ANEXA IIIa
Termenii, condițiile și procedurile principale privind instrumentul de partajare a riscurilor pentru obligațiunile de finanțare de proiecte menționate la articolul 31 alineatul (2c)
BEI reprezintă un partener de partajare a riscului și gestionează contribuția Uniunii la instrumentul de partajare a riscurilor pentru obligațiunile de finanțare de proiecte în numele Uniunii. Termenii și condițiile mai detaliate cu privire la punerea în aplicare a instrumentului menționat, inclusiv cele privind monitorizarea și controlul acestuia, se stabilesc printr-un acord de cooperare între Comisie și BEI, care ține cont de dispozițiile stabilite prin prezenta anexă.
(a) Facilitatea oferită de BEI
1. Instrumentul de partajare a riscurilor pentru obligațiunile de finanțare de proiecte va fi conceput pentru fiecare proiect eligibil ca o facilitate subordonată, care se prezintă fie sub forma unui instrument de împrumut, fie sub forma unui instrument contingent (de garantare), fie sub ambele forme, având drept obiectiv să faciliteze emiterea unei obligațiuni de finanțare de proiecte.
2. În cazul în care BEI devine creditoare a unui proiect, drepturile care revin BEI în cadrul instrumentului de partajare a riscurilor pentru obligațiunile de finanțare de proiecte sunt inferioare în rang serviciului datoriei al datoriei prioritare și superioare atât capitalizării prin vânzarea de titluri, cât și oricărei finanțări conexe capitalizării.
3. Facilitatea nu depășește 20 % din valoarea totală a datoriei prioritare.
(b) Bugetul
2013: Până la 20 milioane EUR.
Cererea privind transferul sumelor menționate mai sus este formulată până la 31 decembrie 2012 și este însoțită de o prognoză privind necesitățile relative la contribuția programată a Uniunii.
Dacă este necesar, această prognoză poate servi ca bază pentru o reducere, în funcție de cerere, a sumei alocate în 2013, decisă în conformitate cu procedura prevăzută la articolul 46 alineatul (2).
(c) Contul fiduciar
1. BEI deschide un cont fiduciar pentru a primi contribuția Uniunii, precum și veniturile rezultate de pe urma contribuției Uniunii.
2. Având în vedere durata limitată a etapei pilot, dobânzile încasate pe baza contului fiduciar și celelalte venituri care rezultă din contribuția Uniunii, precum primele pentru garanții, marjele de risc sau de dobândă pentru sumele vărsate de BEI, se adaugă resurselor contului fiduciar. Cu toate acestea, Comisia poate decide, în conformitate cu procedura prevăzută la articolul 46 alineatul (2), că aceste venituri se restituie liniei bugetare aferente TIC din cadrul PCI.
(d) Utilizarea contribuției Uniunii
Contribuția Uniunii se utilizează de către BEI pentru:
1. a constitui provizioane de risc pentru facilitățile subordonate ale portofoliului de proiecte eligibile, utilizate pentru acoperirea primei pierderi suportate, în conformitate cu normele relevante ale BEI, precum și a asigura efectuarea unei evaluări a riscurilor de către BEI în conformitate cu politicile aplicabile ale acesteia;
2. a acoperi orice costuri eligibile fără legătură cu proiectele, asociate înființării și administrării instrumentului de partajare a riscurilor pentru obligațiunile de finanțare de proiecte, inclusiv evaluării acestuia.
(e) Partajarea riscurilor și a veniturilor
Metoda de partajare a riscurilor care rezultă de la litera (d) se reflectă printr-o partajare corespunzătoare între Uniune și BEI a remunerației pentru riscuri impuse de BEI contrapărții sale pentru fiecare facilitate din cadrul portofoliului de proiecte.
(f) Stabilirea prețurilor
Stabilirea prețului pentru facilitățile constând în obligațiuni de finanțare de proiecte se bazează pe remunerația pentru riscuri, în conformitate cu normele și criteriile relevante de referință ale BEI.
(g) Procedura de prezentare a cererilor
Cererile de acoperire a riscului în cadrul instrumentului de partajare a riscurilor pentru obligațiunile de finanțare de proiecte sunt adresate BEI în conformitate cu procedura standard a BEI de prezentare a cererilor.
(h) Procedura de aprobare
BEI desfășoară activități de due diligence în plan financiar, tehnic, juridic și privind riscurile și decide cu privire la utilizarea instrumentului de partajare a riscului pentru obligațiunile de finanțare de proiecte și selectează tipul adecvat de facilitate subordonată, în conformitate cu normele și criteriile sale de referință, în special orientările BEI privind politicile legate de riscul de credit și criteriile de selecție ale BEI în domeniul social, climatic și al mediului.
(i) Durata
1. Contribuția Uniunii la instrumentul de partajare a riscurilor pentru obligațiunile de finanțare de proiecte este angajată până la 31 decembrie 2013. Aprobarea efectivă a facilităților bazate pe obligațiuni de finanțare de proiecte de către Consiliul de administrație al BEI trebuie finalizată până la 31 decembrie 2014.
2. În cazul suprimării instrumentului de partajare a riscurilor pentru obligațiunile de finanțare de proiecte pe parcursul actualului cadru financiar multianual, soldul contului fiduciar, cu excepția fondurilor angajate și a celor necesare pentru a acoperi alte costuri și cheltuieli eligibile, sunt rambursate liniei bugetare aferente TIC din cadrul PCI.
3. Fondurile alocate instrumentului de partajare a riscurilor pentru obligațiunile de finanțare de proiecte sunt vărsate către contul fiduciar relevant odată cu expirarea facilităților sau sunt rambursate, cu condiția să rămână suficiente fonduri de acoperire a riscurilor.
(j) Raportarea
Metodele de raportare anuală cu privire la punerea în aplicare a instrumentului de partajare a riscurilor pentru obligațiunile de finanțare de proiecte sunt convenite între Comisie și BEI.
De asemenea, Comisia, cu sprijinul BEI, prezintă Parlamentului European și Consiliului, la fiecare șase luni, un raport cu privire la punerea în aplicare, primul raport fiind prezentat în șase luni de la semnarea acordului de cooperare menționat la articolul 31 alineatul (2c).
(k) Monitorizarea, controlul și evaluarea
Comisia monitorizează punerea în aplicare a instrumentului, inclusiv prin controale la fața locului, după caz, și realizează verificări și controale în conformitate cu Regulamentul (CE, Euratom) nr. 1605/2002 din 25 iunie 2002 al Consiliului privind Regulamentul financiar aplicabil bugetului general al Comunităților Europene [*].
BEI gestionează facilitățile subordonate în conformitate cu normele și procedurile proprii, inclusiv măsurile corespunzătoare de audit, control și monitorizare. De asemenea, Consiliul de administrație al BEI, în cadrul căruia Comisia și statele membre sunt reprezentate, aprobă fiecare facilitate subordonată și monitorizează administrarea BEI în conformitate cu statutul acesteia și cu directivele generale stabilite de Consiliul guvernatorilor.
Comisia și BEI prezintă Parlamentului European și Consiliului, în al doilea semestru al anului 2013, un raport intermediar privind funcționarea, în etapa pilot, a instrumentului de partajare a riscurilor pentru obligațiunile de finanțare de proiecte, pentru a optimiza concepția acestui instrument.
În 2015 se realizează o evaluare independentă completă, după aprobarea operațiunilor finale cu obligațiuni de finanțare de proiecte. Evaluarea se referă, printre altele, la valoarea adăugată a acestui instrument, la adiționalitatea față de alte instrumente de la nivelul Uniunii sau al statelor membre și față de alte forme existente de finanțare a datoriilor pe termen lung, la efectul multiplicator obținut și include o evaluare a riscurilor implicate, inclusiv crearea sau corectarea efectelor de denaturare, dacă este cazul. Evaluarea se referă, de asemenea, la impactul asupra viabilității financiare a proiectelor, la volumul, condițiile și costurile emiterii de obligațiuni, la efectul asupra piețelor de obligațiuni în general, precum și la aspecte legate de creditorul coordonator și de achizițiile publice. Evaluarea furnizează totodată, dacă este posibil, o comparație a costurilor în raport cu mijloacele alternative de finanțare a proiectelor, care includ credite bancare. În etapa pilot, fiecare proiect selectat este supus evaluării.
Modificări la Regulamentul (CE) nr. 680/2007
Regulamentul (CE) nr. 680/2007 se modifică după cum urmează:
1. La articolul 2 se adaugă următoarele puncte:
"14. "Instrumentul de partajare a riscurilor pentru obligațiunile de finanțare de proiecte" înseamnă un instrument comun al Comisiei și al BEI care oferă valoare adăugată ca intervenție a Uniunii, abordează situațiile de investiții suboptime în care proiectele nu beneficiază de finanțare adecvată din partea actorilor de pe piață și furnizează adiționalitate, completând sau atrăgând finanțarea din partea statelor membre sau a sectorului privat. Instrumentul evită denaturarea concurenței, urmărește asigurarea unui efect de multiplicare și armonizează interesele. Instrumentul de partajare a riscurilor pentru obligațiunile de finanțare de proiecte, prin intermediul unei ameliorări a condițiilor de credit acordate proiectelor de interes comun, atenuează riscul de neplată a datoriei aferent unui proiect și riscul de credit al deținătorilor obligațiunilor și se utilizează numai pentru proiectele a căror viabilitate financiară se bazează pe veniturile generate de proiect;
15. "ameliorarea condițiilor de credit" înseamnă ameliorarea bonității unui împrumut aferent unui proiect printr-o facilitate subordonată, care se prezintă fie sub forma unui instrument de împrumut al BEI, fie sub forma unei garanții a BEI, fie sub ambele forme, cu sprijinul unei contribuții de la bugetul Uniunii."
2. La articolul 4 primul paragraf se introduce următorul text:
"Cererile de acoperire a riscurilor prin instrumentul de partajare a riscurilor pentru obligațiunile de finanțare de proiecte prevăzut la articolul 6 alineatul (1) litera (g) se depun la BEI, în conformitate cu procedura standard de prezentare a cererilor a BEI."
3. Articolul 6 alineatul (1) se modifică după cum urmează:
(a) la litera (d) se introduce următorul text:
"În 2012 și 2013 se poate realoca o sumă de până la 200 de milioane EUR pentru etapa pilot a instrumentului de partajare a riscurilor pentru obligațiunile de finanțare de proiecte din sectorul transporturilor.";
"(g) în etapa pilot din anii 2012 și 2013, o contribuție financiară către BEI pentru provizioane și alocare de capital pentru instrumente de împrumut sau garanții ce urmează a fi acordate de BEI din resurse proprii în baza instrumentului de partajare a riscurilor pentru obligațiunile de finanțare de proiecte în domeniul TEN-T și TEN-E. Expunerea Uniunii la instrumentul de partajare a riscurilor, inclusiv taxele de administrare și alte costuri eligibile, nu depășește în niciun caz valoarea contribuției Uniunii la instrumentul de partajare a riscurilor pentru obligațiunile de finanțare de proiecte și nu depășește scadența portofoliului de facilități subiacente de ameliorare a condițiilor de credit. Nu există o datorie ulterioară la bugetul general al Uniunii. Riscul rezidual inerent legat de aceste operațiuni cu obligațiuni de finanțare de proiecte este întotdeauna suportat de BEI.
Termenii, condițiile și procedurile principale pentru instrumentul de partajare a riscurilor pentru obligațiunile de finanțare de proiecte sunt prevăzute în anexa Ia. Termenii și condițiile detaliate privind punerea în aplicare a instrumentului de partajare a riscurilor pentru obligațiunile de finanțare de proiecte, inclusiv privind partajarea riscurilor, remunerația, monitorizarea și controlul acestuia, sunt stabilite printr-un acord de cooperare între Comisie și BEI. Acest acord de cooperare este aprobat de Comisie și de BEI în conformitate cu procedurile fiecăreia dintre ele.
În 2012 și 2013 poate fi realocată o sumă de până la 210 milioane EUR, din care până la 200 milioane EUR pentru proiecte din domeniul transporturilor și până la 10 milioane EUR pentru proiecte din domeniul energetic, pentru instrumentul de partajare a riscurilor pentru obligațiunile de finanțare de proiecte, în conformitate cu procedura menționată la articolul 15 alineatul (2), din liniile bugetare ale instrumentului de garantare a împrumuturilor pentru proiectul TEN-T, menționat în anexa I, și, respectiv, TEN-E.
În plus față de cerințele de raportare menționate la punctul 49 din Acordul interinstituțional din 17 mai 2006 privind disciplina bugetară și buna gestiune financiară și fără a aduce atingere altor cerințe de reglementare privind raportarea, în etapa pilot, Comisia prezintă Parlamentului European și Consiliului, la fiecare șase luni, un raport cu privire la performanța instrumentului de partajare a riscurilor pentru obligațiunile de finanțare de proiecte, inclusiv privind condițiile financiare și plasarea oricăror obligațiuni de finanțare de proiecte emise.
Având în vedere durata limitată a etapei pilot, dobânzile și alte venituri generate de instrumentul de partajare a riscurilor pentru obligațiunile de finanțare de proiecte care sunt încasate înainte de 31 decembrie 2013 pot fi reutilizate pentru noi instrumente de împrumut sau garanții în cadrul aceluiași instrument de partajare a riscurilor și pentru proiecte care îndeplinesc aceleași criterii de eligibilitate, cu scopul de a crește la maximum volumul investițiilor sprijinite. În cazul în care instrumentul de partajare a riscurilor pentru obligațiunile de finanțare de proiecte nu este menținut pentru următorul cadru financiar, toate fondurile rămase sunt înscrise în capitolul venituri din cadrul bugetului general al Uniunii."
4. La articolul 16 se adaugă următorul alineat:
"(2a) Fără a aduce atingere alineatelor (1) și (2), pentru proiectele puse în aplicare pe baza instrumentului de partajare a riscurilor pentru obligațiunile de finanțare de proiecte menționat la articolul 6 alineatul (1) litera (g), Comisia și BEI prezintă Parlamentului European și Consiliului un raport intermediar în al doilea semestru al anului 2013. În 2015 se realizează o evaluare independentă completă.
Pe baza respectivei evaluări, Comisia evaluează relevanța inițiativei Europa 2020 de emitere de obligațiuni de finanțare de proiecte, precum și eficacitatea acesteia în ceea ce privește creșterea volumului de investiții în proiectele prioritare și sporirea eficienței cheltuielilor Uniunii. În considerarea respectivei evaluări, luând în calcul toate opțiunile existente, Comisia are în vedere posibilitatea de a propune modificări adecvate ale reglementărilor, inclusiv cu caracter legislativ, în special în cazul în care nivelul prevăzut al absorbției pe piață este nesatisfăcător sau în cazul în care sunt disponibile suficiente surse alternative de finanțare a datoriilor pe termen lung."
5. La articolul 17 alineatul (1), se adaugă următorul paragraf:
"Raportul intermediar menționat la articolul 16 alineatul (2a) include, de asemenea, o listă a proiectelor care au beneficiat de instrumentul de partajare a riscurilor pentru obligațiunile de finanțare de proiecte menționat la articolul 6 alineatul (1) litera (g), fiind furnizate informații referitoare la scadența obligațiunilor emise și la tipurile de investitori actuali și de investitori potențiali viitori."
6. Anexa se renumerotează ca anexa I, iar cuvântul "anexă" de la articolul 6 alineatul (1) litera (d) se înlocuiește cu cuvintele "anexa I".
7. Se adaugă următoarea anexă:
Termenii, condițiile și procedurile principale privind instrumentul de partajare a riscurilor pentru obligațiunile de finanțare de proiecte menționat la articolul 6 alineatul (1) litera (g)
1. Instrumentul de partajare a riscurilor pentru obligațiunile de finanțare de proiecte va fi conceput pentru fiecare proiect eligibil ca o facilitate subordonată, care se prezintă fie sub forma unui instrument de împrumut, fie sub forma a unui instrument contingent (de garantare) fie sub ambele forme, având drept obiectiv să faciliteze emiterea unei obligațiuni de finanțare de proiecte.
- 2012: Până la 100 milioane EUR
- 2013: Până la valoarea cumulată de 200 milioane EUR
urmează a se realoca de la bugetul TEN-T dedicat instrumentului de garantare a împrumuturilor pentru proiectele TEN-T, menționat în anexa I, care nu a fost cheltuit.
2013: Până la 10 milioane EUR.
Cererea privind transferul sumei aferente anului 2012 se prezintă fără întârziere după semnarea acordului de cooperare.
Cererile de transfer aferente anilor următori se prezintă până la data de 31 decembrie a anului precedent.
În toate cazurile, cererea de transfer este însoțită de o prognoză privind necesitățile relative la contribuția programată a Uniunii.
Dacă este necesar, această prognoză poate servi ca bază pentru o reducere a sumelor, în funcție de cerere, decisă în conformitate cu procedura prevăzută la articolul 15 alineatul (2).
1. BEI deschide două conturi fiduciare (unul pentru proiecte în domeniul TEN-T și altul pentru proiecte în domeniul TEN-E) pentru a primi contribuția Uniunii, precum și veniturile rezultate de pe urma contribuției Uniunii. Contul fiduciar pentru proiectele TEN-T poate fuziona cu contul fiduciar creat pentru instrumentul de garantare a împrumuturilor pentru proiectele TEN-T menționat în anexa I, cu condiția ca o astfel de măsură să nu afecteze calitatea raportării și monitorizării, astfel cum sunt menționate la literele (j) și (k).
2. Având în vedere durata limitată a etapei pilot, dobânzile încasate pe baza contului fiduciar și celelalte venituri care rezultă din contribuția Uniunii, precum primele pentru garanții, marjele de risc sau de dobândă pentru sumele vărsate de BEI, se adaugă resurselor contului fiduciar. Cu toate acestea, Comisia poate decide, în conformitate cu procedura prevăzută la articolul 15 alineatul (2), că aceste venituri se restituie liniilor bugetare ale TEN-T sau TEN-E.
Sub rezerva dispozițiilor privind partajarea riscurilor care vizează instrumentul de garantare a împrumuturilor pentru proiectele TEN-T, menționat în anexa I, metoda de partajare a riscurilor care se aplică obligațiunilor de finanțare de proiecte se aplică și instrumentului respectiv, inclusiv operațiunilor din portofoliul său curent.
1. Ultima tranșă din contribuția Uniunii la instrumentul de partajare a riscurilor pentru obligațiunile de finanțare de proiecte este angajată până la 31 decembrie 2013. Aprobarea efectivă a facilităților bazate pe obligațiuni de finanțare de proiecte de către Consiliul de administrație al BEI trebuie finalizată până la 31 decembrie 2014.
2. În cazul suprimării instrumentului de partajare a riscurilor pentru obligațiunile de finanțare de proiecte pe parcursul actualului cadru financiar multianual, soldurile conturilor fiduciare, cu excepția fondurilor angajate și a celor necesare pentru a acoperi alte costuri și cheltuieli eligibile, sunt rambursate liniilor bugetare ale TEN-T și, respectiv, TEN-E.
De asemenea, Comisia, cu sprijinul BEI, prezintă Parlamentului European și Consiliului, la fiecare șase luni, un raport cu privire la punerea în aplicare, primul raport fiind prezentat în șase luni de la semnarea acordului de cooperare menționat la articolul 6 alineatul (1) litera (g).
Comisia monitorizează punerea în aplicare a instrumentului, inclusiv prin controale la fața locului, după caz, și realizează verificări și controale în conformitate cu Regulamentul (CE, Euratom) nr. 1605/2002.
BEI gestionează facilitățile subordonate în conformitate cu normele și procedurile proprii, inclusiv măsurile corespunzătoare de audit, control și monitorizare. De asemenea, Consiliul de administrație al BEI, în cadrul căruia Comisia și statele membre sunt reprezentate, aprobă fiecare facilitate subordonată și monitorizează administrarea BEI în conformitate cu Statutul ei și cu directivele generale stabilite de Consiliul guvernatorilor.
În 2015 se realizează o evaluare independentă completă, după aprobarea operațiunilor finale cu obligațiuni de finanțare de proiecte. Evaluarea se referă, printre altele, la valoarea adăugată a acestui instrument, la adiționalitatea față de alte instrumente de la nivelul Uniunii sau al statelor membre și față de alte forme existente de finanțare a datoriilor pe termen lung, la efectul multiplicator obținut și include o evaluare a riscurilor implicate, inclusiv crearea sau corectarea efectelor de denaturare, dacă este cazul. Evaluarea se referă, de asemenea, la impactul asupra viabilității financiare a proiectelor, la volumul, condițiile și costurile emiterii de obligațiuni, la efectul asupra piețelor de obligațiuni în general, precum și la aspecte legate de creditorul coordonator și de achizițiile publice. Evaluarea furnizează totodată, dacă este posibil, o comparație a costurilor în raport cu mijloacele alternative de finanțare a proiectelor, care includ credite bancare. În etapa pilot, fiecare proiect selectat este supus evaluării."
Prezentul regulament este obligatoriu în toate elementele și se aplică direct în toate statele membre.
Adoptat la Bruxelles, 11 iulie 2012.
[1] JO C 143, 22.5.2012, p. 134.
[2] Poziția Parlamentului European din 5 iulie 2012 (nepublicată încă în Jurnalul Oficial) și Decizia Consiliului din 10 iulie 2012.
[3] JO L 310, 9.11.2006, p. 15.
[4] JO L 162, 22.6.2007, p. 1.
[*] JO L 248, 16.9.2002, p. 1."
În temeiul punctului 49 din Acordul interinstituțional privind disciplina bugetară și buna gestiune financiară, Comisia prezintă autorității bugetare, o dată pe an, un raport privind instrumentele financiare. Raportul pe anul 2012 va include, de asemenea, inițiativa UE-BEI de emitere de obligațiuni pentru finanțarea de proiecte.
În acest context și având în vedere durata scurtă a etapei pilot a proiectului de emitere de obligațiuni pentru finanțarea de proiecte, Comisia dorește să precizeze că sensul exprimării "ar trebui să prezinte Parlamentului European și Consiliului, în etapa pilot, un raport la fiecare șase luni", utilizată în considerentul 20b, și al exprimării "în etapa pilot, Comisia prezintă Parlamentului European și Consiliului, la fiecare șase luni, un raport", utilizată în articolul 1 alineatul (2) litera (b) subpunctul (2da) și în articolul 2 alineatul (3) litera (b), este că Comisia va informa Consiliul și Parlamentului prin prezentarea în fața acestor instituții a unor materiale adecvate, nu prin elaborarea unui raport oficial al Comisiei, care ar necesita un efort disproporționat în raport cu amploarea limitată a etapei pilot.